CELEX: 62012TN0260
Language: da
Date: 2012-06-11 00:00:00
Title: Sag T-260/12: Sag anlagt den 11. juni 2012 — Den Hellenske Republik mod Kommissionen

18.8.2012   
            
            
               DA
            
            
               Den Europæiske Unions Tidende
            
            
               C 250/16
            
         Sag anlagt den 11. juni 2012 — Den Hellenske Republik mod Kommissionen
   (Sag T-260/12)
   2012/C 250/30
   Processprog: græsk
   
      Parter
   
   
      Sagsøger: Den Hellenske Republik (ved K. Samoni og N. Dafniou)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Annullationspåstanden tages til følge.
            
         
               —
            
            
               Kommissionens anfægtede afgørelse annulleres.
            
         
               —
            
            
               Kommissionen tilpligtes at betale sagens omkostninger.
            
         
               —
            
            
               Nærværende annullationssøgsmål forenes med det analoge søgsmål i sag T-105/12, Den Hellenske Republik mod Europa-Kommissionen, idet der foreligger identitet mellem de faktiske og retlige grunde.
            
         
      Søgsmålsgrunde og væsentligste argumenter
   
   Med dette søgsmål har Den Hellenske Republik i henhold til artikel 263 TEUF nedlagt påstand om annullation af Kommissionens afgørelse nr. 416117 af 11. april 2012 om fortsat betaling af dagbøder på 31 536 EUR pr. dag for forsinkelsen med gennemførelsen af de nødvendige foranstaltninger med henblik på at efterkomme dommen afsagt af Den Europæiske Unions Domstol i sag C-65/05, hvorved denne medlemsstat afkræves betaling af den ovennævnte bøde fra den 22. august 2011. I overensstemmelse med den nævnte anfægtede afgørelse og ifølge Kommissionen har Den Hellenske Republik tilsyneladende ikke vedtaget de nødvendige foranstaltninger med henblik på at efterkomme dommen afsagt af Den Europæiske Unions Domstol i sag C-65/05, og efter Domstolens afsigelse af den anden dom i sag C-109/08, opfordres denne medlemsstat til at betale et beløb på 3 847 392 EUR som tvangsbøde for perioden fra den 1. december 2011 til den 31. marts 2011.
   Til støtte for søgsmålet har sagsøgeren anført fire anbringender.
   
               1)
            
            
               Første anbringende vedrører Kommissionens urigtige vurdering af Den Hellenske Republiks vedtagelse af nødvendige foranstaltninger for at efterkomme Domstolens dom.
               Den Hellenske Republik er af den opfattelse, at den sagsøgte har anlagt en urigtig vurdering og fortolkning af de foranstaltninger, der er truffet af Den Hellenske Republik med henblik på at efterkomme Domstolens dom. Den Hellenske Republik hævder, at den har truffet alle nødvendige foranstaltninger til gennemførelsen af Domstolens dom, idet den har vedtaget lov nr. 4002/2011, der ophæver de omtvistede artikler i lov nr. 3037/2002 i henhold til Domstolens dom i sag C-65/05.
            
         
               2)
            
            
               Andet anbringende vedrørende Kommissionens overskridelse af grænserne for sine beføjelser
               Den Hellenske Republik har gjort gældende, at Kommissionen har overskredet grænserne for sin opgave som traktatens vogter, idet den ikke har stillet sig tilfreds med gennemførelsen, åbenlys eller ej, af foranstaltninger med henblik på at efterkomme dommen. Den er desuden gået videre end Domstolens domme, idet Den Hellenske Republik fuldt ud har efterkommet disse.
            
         
               3)
            
            
               Tredje anbringende vedrørende Kommissionens manglende begrundelse
               I afgørelsen, der i den foreliggende sag er anfægtet af Den Hellenske Republik, har Kommissionen ikke udtrykkeligt begrundet eller anført grundene til, at den har krævet fortsat betaling af bøden for perioden efter vedtagelsen af lov nr. 4002/2011, dvs. for perioden fra den 22. august 2011 til den 31. marts 2012.
               Den Hellenske Republik bestrider dette yderligere beløb, da den er af den opfattelse, at Domstolens domme med offentliggørelsen af den nævnte lov fuldt ud er efterkommet.
            
         
               4)
            
            
               Fjerde anbringende vedrørende anvendelsen af et urigtigt retsgrundlag
               Den Hellenske Republik har gjort gældende, at Kommissionen, hvis den finder, at Den Hellenske Republik ikke anvender lov nr. 4002/2011 korrekt, burde gøre brug af artikel 258 TEUF og anlægge et nyt traktatbrudssøgsmål i stedet for at kræve fortsat betaling af bøden.